*Il Grillo Parlante*. Illustrasjon av Enrico Mazzanti.
**Den talande grashoppa** (*Il Grillo Parlante*) er ein oppdikta figur som først opptredde i Carlo Collodi si bok *Le avventure di Pinocchio* frå 1883.
I Disney-filmen om Pinocchio heiter grashoppa Jiminy Cricket, eller på norsk Timmi Gresshoppe.

Rolle i boka
------------

I boka har den talande grashoppa eller sirissen budd i huset til dokkemakaren Geppetto i over hundre år. Ho blir først introdusert i kapittel 4, etter at Pinocchio sine rampestrekar har ført til at Geppetto er blitt arrestert. Grashoppa insisterer på at Pinocchio anten må gå på skulen eller arbeida for å delta skikkeleg i verda. Pinocchio nektar og grashoppa utbryt at han er ei dokke med eit hovud av tre. Då hiv Pinocchio ei klubbe på grashoppa og drep henne.

I kapittel 13 kjem grashoppa tilbake som eit skrømt som heimsøker Pinocchio og ber han venda heim, heller enn å møta reven og katten (*Il Gatto e la Volpe*) som avtalt. Igjen nektar Pinocchio å følgja rådet, og blir som ei følgje alvorleg skadd. Grashoppa vender tilbake i kapittel 16 saman med ei kråke og ei ugle, og ser til den skadde Pinocchio.

Grashoppa opptrer for siste gong i kapittel 36. Han bur då i eit hus gjeve til han av fea med turkis hår, og lèt Pinocchio og den sjuke Gepetto bu der slik at Gepetto kan vinna tilbake helsa.

Seinare tolkingar
-----------------

Remo Bufano dramatiserte Pinocchio-forteljinga for dokketeater i New York på 1920-talet. Grashoppa i stykket hans har ei liknande rolle som i den opphavlege forteljinga, men blir ikkje drepen når Pinocchio blir sinna. I staden hoppar ho unna og hånar han frå sidelinja.

Jiminy Cricket i Disney-filmen *Pinocchio*.
I Disney-filmen *Pinocchio* frå 1940 har den talande grashoppa namnet Jiminy Cricket (på norsk Timmy Gresshoppe). Ho følgjer Pinocchio gjennom filmen etter å ha blitt fortald at ho skal gjera det av fea med det turkise håret, kalla Blue Fairy i filmen. Cliff Edwards gjev røyst til grashoppa i den opphavlege engelske utgåva av filmen, Øivind Blunck i den norske.
Jiminy Cricket har seinare opptredd i fleire disneyproduksjonar, som *Fun and Fancy Free*, barne-tv-serien *The Mickey Mouse Club* og som skrømt i *Mickey's Christmas Carol*. Seinare var han med i *Disney's House of Mouse* og *Kingdom Hearts* med stemme av Eddie Carroll. Etter at Caroll døydde har Phil Snyder og Joe Ochman gjeve røyst til grashoppa. Jiminy Cricket har også vore ein Disney-maskott.

Kjelder
-------

1. ↑  Joy Lo Dico. «Classics corner: Pinocchio by Carlo Collodi | Culture». The Guardian. Henta 1. juli 2015.
2. 1 2  «Pinocchio Goes Postmodern: Perils of a Puppet in the United States - Richard Wunderlich, Thomas J. Morrissey». Books.google.co.uk. Henta 1. juli 2015.
3. ↑  «Pinocchio's Real Roots Mapped». News.discovery.com. 8. juli 2011. Arkivert frå originalen 9. mai 2015. Henta 1. juli 2015.
4. ↑  «Pinocchio - 1940», *Filmweb.no* (på norsk), henta 17. desember 2018
5. ↑  «Pinocchio», *www.filmfront.no*, henta 17. desember 2018
6. ↑  «Happily Ever After: Fairy Tales, Children, and the Culture Industry - Jack Zipes». Books.google.co.uk. 21. august 2013. Henta 1. juli 2015.
7. ↑  Rich, Nathaniel (24. oktober 2011). «Carlo Collodi's Pinocchio: Why is the original Pinocchio subjected to such sadistic treatment?». Slate.com. Henta 1. juli 2015.

* *Denne artikkelen bygger på «Talking Cricket» frå Wikipedia på engelsk, den 11. desember 2018.*